
ИНОВАТИВНОСТ КАО ДЕТЕРМИНАНТА КОНКУРЕНТНОСТИ И РАЗВОЈА МАЛИХ И СРЕДЊИХ ПРЕДУЗЕЋА У РЕПУБЛИЦИ СРБИЈИ

Апстракт: Основа конкурентске предности савременог предузећа јесте његова способност да иновира. Иновације су потребне сваком предузећу, без обзира на његову величину. Међутим, већу иновациону способност имају мањи привредни субјекти односно мала и средња предузећа (МСП), у односу на велике системе, јер су спремнија за брзу примену иновација (сировина, производа, услуга, процеса, организације производње), нове технологије, као и за запошљавање стручних кадрова. Исто тако, она су флексибилнија на промене које долазе са тржишта или од нове технологије а што је подстицано, управо, развојем њихове иновативне активности.

Имајући у виду тенденције у развоју МСП у свету, које показују да  број ових предузећа расте, као и њихову актуелност и значај за развој привреде наше земље, циљ овог рада је да покаже да ли је и у којој мери раст броја МСП у Републици Србији праћен и растом њихове иновативности. Ово истраживачко питање је важно јер, само уз  иновативност, МСП  могу обезбедити одрживу конкурентску предност и створити  услове за свој даљи развој.

Кључне речи: иновације, иновативност, мала и средња предузећа, конкурентност, развој.
INNOVATION AS A DETERMINANT OF COMPETITIVENESS AND DEVELOPMENT OF SMALL AND MEDIUM-SIZED ENTERPRISES IN THE REPUBLIC OF SERBIA

Abstract: The backbone of the competitive advantage of a contemporary enterprise is its ability to innovate. Innovations are indispensable for every enterprise, regardless of its size. However, smaller business entities, i.e. small and medium-sized enterprises (SME) have a greater innovative capability in comparison to big systems, since they are more willing and more prepared to apply innovations (raw materials, products, services, processes, production organization) and new technologies quickly and instantaneously, as well as to employ highly qualified personnel. Moreover, they are more adaptable to market changes and to new technologies, which is, again, the direct result of the development of their innovative capacities and activities.

Taking into consideration the tendencies in the development of SMEs in the Republic of Serbia, which indicate that the number of these enterprises is increasing, as well as their topicality and importance for the development of the national economy, the aim of this paper is to examine whether and to what extent an increase in the number of SMEs in the Republic of Serbia is followed by an increase in their innovativeness. This research question is of great importance as SMEs can attain a sustainable competitive edge and generate conditions for their further development only y means of innovativeness.

Keywords: Innovations, inovativeness, small and medium-sized enterprises, competitiveness, development.
УВОД
Иновативност је значајна детерминанта  раста али, пре свега, опстанка малих и средњих предузећа (МСП) у условима све веће неизвесности и интензивне конкуренције. Најбоља стратегија раста ових предузећа је оријентација на континуирани процес креирања нових и измене постојећих производа, услуга, процеса. Динамика њихових иновација највећим делом детерминише темпо технолошких промена, а тиме и интензитет привредног раста у целини. Знање избија у први план и постаје важан фактор одрживе конкурентске предности, али не било које знање, већ знање управљања иновирањем (Савић, Бошковић, Мићић, 2012, стр. 36). Оријентација на иновације доприноси побољшању перформанси предузећа, остварењу одрживе конкурентске предности на тржишту, односно њиховом ефикаснијем развоју.
МСП су, последњих деценија, постала снажан фактор развоја тржишне привреде, генератор новог запошљавања и динамичан део највећег броја привреда у свету, па и у земаљама Европске уније. На значај који се придаје овим предузећима у Европској унији указује податак да је њихово учешће у последњој деценији прошлог века повећано на 99,8% од укупног броја предузећа. Република Србија је, као и друге земље региона, од јуна 2009. године, након  регионалне министарске конференција о Европској повељи о малим предузећима за Западни Балкан, отпочела спровођење "Акта о малим предузећима", којим се истиче кључна улога МСП у европској економији. Ова предузећа имају велику улогу и то, нарочито, у унапређењу иновативности развијених привреда. Међутим, због услова у којима послују, недовољно подстицајног окружења које би фаворизовало њихову експанзију на основама иновативног развоја, многа МСП нису схватила важност унапређења конкурентности кључних технолошких иновација или нису у стању да реализују свој иновативни потенцијал. Рачуна се да у свету само око 10% МСП прибегава дугорочном планирању и има формулисане дугорочне стратегије, са циљем остваривања значајнијег раста и развоја. Наиме, МСП нису у могућности да поднесу велике трошкове везане за иновације односно за научно-истраживачки рад, уопште. Приступ екстерним изворима финансирања им је најчешће ограничен, а често и недоступан, због повећане зависности од финансијских институција. Ситуација у Републици Србији, по овом питању, посебно је тешка због кризе у којој се привреда налази. Највећи број МСП своје пословање, конкурентску предност и развој не заснива на иновацијама. Она, ни издалека, нису искористила своје развојне потенцијале. Зато се јавља потреба да се начин подстицања развоја МСП унапреди, како би се повећала и њихова иновативност. 
1. ИНОВАТИВНОСТ И КОНКУРЕНТНОСТ
МАЛИХ И СРЕДЊИХ ПРЕДУЗЕЋА – ТЕОРИЈСКЕ ОСНОВЕ
Конкурентска предност у пословању постиже се анализом пословања и истраживањем области у које се могу унети нове, профитабилне идеје, чиме предузеће постаје боље од своје конкуренције. Када предузеће остварује профит који превазилази просек у његовој грани, сматра се да оно поседује конкурентску предност.
Предузећима је данас на располагању више фактора на основу којих могу постићи конкурентност на тржишту. То су: брзина, цена, технологија, иновације, квалитет, поузданост и управљање информацијама (Madu, 2000, p. 937). Нижи трошкови пословања (пре свега нижи трошкови рада) или виши раст факторске продуктивности типични су чиниоци микро конкурентности. Међутим, још половином осамдесетих година прошлог века, проф. Портер је истицао да су фактори, као што су ниски трошкови рада необразоване радне снаге и природни ресурси све мање важни у глобалној конкурентности, у односу на комплексне факторе, као што су: вешта научна и техничка подршка радника или напредна инфраструктура (Портер, 1986, пп. 38-39). Наиме, у динамичним условима пословања, конкурентска предност предузећа подложна је притиску са свих страна, зато се брзо мења, често слаби, па је неопходно улагати у њено обнављање и јачање. Предузеће је принуђено да константно расте кроз иновације и унапређење рада. Уколико само одржава постојеће стање, значи да стагнира, односно назадује у односу на оне којима иновативност у пословању доприноси расту и развоју.

Да би предузеће стекло конкурентску предност, оно мора: (1) обезбедити исту вредност за потрошаче, уз производњу по нижим трошковима (ефикасније) у односу на конкуренцију или (2) уз исту ефикасност, на јединствен начин, учинити да се оствари већа вредност за потрошаче. Проф. Портер, за јачање конкурентности предузећа саветује испуњење следећа четири услова: (Пејановић, Тица, Влаховић, 2003):
1. Фирма треба да настоји да оствари конкурентску предност кроз иновације и промене тј. да неким пословним потезом учини нешто пре од конкурената, а што ће купци радо прихватити и ценити. 
2. Конкурентска предност треба да буде израз укупног система вредности, тј. да фирма предузима успешне активности које се укључују у стварање и коришћење производа које потрошачи захтевају и прихватају. 
3. Конкурентска предност одржава се само кроз стално побољшање и фирма, која то не чини, лако бива потиснута од стране конкурената. Тачно је да се понекад постигнута конкурентна позиција може задржати у дужем временском периоду и по престанку унапређања ... али опуштање и веровање у дуговечност своје конкурентске предности је по правилу замка.
4. Постојање глобалног приступа стратегији, при чему је посебно значајно да фирма обавезно узима у обзир потребу учвршћивања своје позиције на међународном тржишту... 
Факторе конкурентности предузећа наједноставније је систематизовати у две основне групе: ценовне и неценовне. Ценовни фактори су још увек најзначајнији чиниоци конкурентности предузећа, нарочито код масовне производње стандардизованих производа. Спектар неценовних фактора конкурентности је врло широк и односи се на: број и врсту, особине, стандарде и квалитет производа. Унапређење квалитета производа а, пре свега, квалитета процеса, кроз иновације и развој нових технологија (који, пак резултирају повећањем продуктивности рада), предстваља кључни фактор јачања конкурентности предузећа.

Познати теоретичар менаџмента и иновативности, Питер Дракер, истиче да је иновација и специфични инструмент предузетништва.“Иновација представља радњу која обдарује ресурсе новим капацитетима за стварање богатства. Иновација, у ствари, креира ресурс” (Drucker, 1996, стр. 45). Садржај иновације, међутим, не треба поистовећивати са појмом креативности. Иновација садржи креативност али она тражи могућност реализације. Та могућност се најбоље остварује кроз мале привредне субјекте, који је повезују са тржишним приликама и тако реализују. Мали привредни субјекти су погодно тле за такве подухвате јер је финансијер и реализатор иновација власник капитала, који својом имовином сноси ризик за донете пословне одлуке.
Неретко се у литератури садржај иновација поистовећује са појмом промена, што је нетачно. Промена је општи појам који означава одступање од неког постојећег стања, док иновација представља посебан облик промене, која подразумева примену нове идеје како да се унапреди неко постојеће знање. Иновација креира промену, али свака промена није иновативна (http://www.raris.org).
Иновације представљају инструмент помоћу кога предузетници креирају нове стваралачке потенцијале или већ расположиве ресурсе обогаћују вишим потенцијалом за стварање економских вредности. Ј. Шумпетер под иновацијама подразумева “нове комбинације” фактора производње. Пет основних група иновација, односно “нових комбинација” су: (1) увођење новог добра или новог квалитета постојећег добра, (2) увођење нових метода производње, (3) отварање нових тржишта, (4) освајање нових извора сировина и полупроизвода и (5) спровођење нове организације у индустрији (Schumpeter,1961, p. 66). Дакле, иновације су посебно оруђе предузетника с којим они реализују жељене промене. То, у ствари, значи да је предузетништво основни генератор иновативности. За предузетника, иновација је процес трансформације креативне идеје у производ, услугу или метод рада. 
Две основне фазе иновационог процеса јесу инвенција (проналазак) и имплементација (комерцијализација). Инвенција подразумева нове идеје, нова открића и нове проналаске, који се усавршавају захваљујући процесу развоја, како би се оперативно дошло до изума. Међутим, инвенције нису спремне за пласирање на тржиште. Једно је произвести неко добро, а сасвим друго производити га у потребном обиму, по одређеној цени и са степеном поузданости који задовољава свакодневне потребе. Све инвенције, из најразличитијих разлога, не могу се трансформисати у иновације. Некада могу недостајати технолошки елементи за претварање идеје у производ, други пут изостаје тржишна тражња, итд. Један број аутора говори и о дифузији као фази иновационог процеса, док други сматрају да дифузија суштински не припада иновационом процесу (Smith, 2010, p. 9). Дифузија представља динамику прихватања иновација од стране корисника, те колико је значајан сам процес настајања иновације, толико је битан и процес дифузије. Ограниченост финансијама и доступним људским капацитетима отежава МСП да убрзају процес ширења иновације, мада савремени видови комуникација врло брзо шире вести о иновираним производима, па то иде на руку МСП. Када су активности везане за инвенцију и њену имплементацију сконцентрисане само у оквирима једне организације, реч је о затвореном систему настанка иновације. Основна слабост овог модела је у томе што није довољно оријентисан на тржишну верификацију иновација. Насупрот овом моделу, крајем прошлог века афирмисан је отворени модел настанка иновација, који подразумева да иновације не морају бити резултат активности истраживања и развоја реализованих у лабараторијама корпорација, већ да оне могу потицати и од малих, предузетничких, високоиновативних фирми. Посебне могућности унапређења иновативности МСП пружају, управо,  тзв. отворени модели иновација (Chesbrough, 2006.) 
У зависности од интензитета свог испољавања, иновације могу бити инкрементале и радикалне. Инкременталне иновације се огледају у непрекидном усавршавању својстава производа, услуга и процеса. Карактеристичне су за већ уходану производњу. Носиоци инкременталних иновација су углавном фирме које располажу великим капацитетима и значајним финансијским ресурсима (производња аутомобила, прерада нафте и слично). То су мале техничке промене, чији је економски ефекат висок, јер свака та ситна промена доноси одговарајући напредак у конкурентној позицији. Инкременталним иновацијама се оптимизира производни процес, тиме што се минимизирају трошкови а повећава продуктивност и ниво квалитета (Бошковић, 2004, стр. 15). Радикалне иновације, технолошки крупне промене, карактеристичне су за ране фазе развоја још увек недевољно развијених предузећа односно грана. Економски ефекат ових иновација, ако га уопште буде, је мали јер производ који резултира из радикалних иновација је још увек недовољно дефинисан (Бошковић, 2004, стр. 14). Носиоци радикалних иновација често су мале, новонастале фирме, које су оријентисане на производњу потпуно нових производа. 
Према Организацији за економску сарадњу и развој (OECD), постоје четири типа иновација: иновације производа, иновације процеса, иновације у маркетингу и иновације у организацији. Гери Хемел је овој подели додао и пети облик иновација – иновације у управљању (Hamel, 2006, pp.72-84).
Иновација производа представља лансирање на тржиште иновираних – квалитетнијих добара или услуга. МСП могу бити иноватори производа, при чему би иновација требало да буде нова за посматрано предузеће, али не мора бити нова за тржиште. У том смислу, иновативност МСП  може се мерити на основу броја предузећа која су увела нови или знатно побољшани производ/услугу или на основу удела прихода од иновација производа/услуга у укупном приходу предузећа.
Иновација процеса представља имплементацију новог или значајно побољшаног начина производње или испоруке. Премда иновације процеса резултирају иновацијама производа, оне се  могу мерити кроз: повећање асортимана, пораст удела на тржишту, побољшање квалитета, пораст производних капацитета, смањење трошкова по јединици производа, смањење штетног утицаја на околину итд. 

Иновација у организацији предузећа односи се на примену нових или знатних промена у структури или методама управљања предузећем. У складу са тим, иновативност МСП се мери кроз нове или побољшане технике управљања знањем унутар предузећа, промене организације рада у предузећу и промене у односима са другим предузећима или институцијама, као и кроз ефекте иновација у организацији на пословање предузећа: скраћено време реакције на потребе купаца, побољшан квалитет производа, смањење трошкова по јединици производа и др.

Иновација у маркетингу је примена нових маркетиншких метода, што доприноси променама у дизајну производа, паковању, пласману, промоцији и наплати производа. Иновативност МСП, у том смислу, може се мерити кроз ове врсте промена, као и кроз реализацију циљева маркетиншких иновација: повећање или одржавање учешћа на тржишту, пласирање производа на нова тржишта итд. 

Иновације су покретачи вредности. Оне представљају усмеравање идеје у профитабилне производе и услуге, процесе или пословну праксу и утичу на мењање правила игре на тржишту. Иновације које битно мењају правила игре у грани један су од најбитнијих фактора за стварање вредности (Каличанин, 2006, стр. 276). У фокусу приче о конкурентској предности заправо је питање остварења одрживог креирања вредности. Ако се погледа неколико година уназад, може се приметити да су највећи ствараоци вредности за акционаре била предузећа која су релативно млада, односно која постоје свега неколико година (Каличанин, 2006, стр. 276).  Када се посматра продукција проналазака, помиње се податак да „од 70 најзначајнијих проналазака 20. века, више од половине отпада на индивидуалне проналазаче...“ (Тодоровић, Ђуричин, Јаношевић, 2001). Ова предузећа нису постигла конкурентску предност зато што су боље обављала активности које су већ устаљене, већ су то учинила променом правила игре. МСП, због своје флексибилности и иновативних потенцијала, често долазе у прилику да експериментима и мањим изменама дођу до веома добрих решења у систему производње, иновирања производа, чак и до потпуно новог производа. Она би требало да се оријентишу на иновације које доводе до драстичног увећања вредности за власнике-акционаре јер би се тако окретала новим изворима раста. Међутим, материјална средства представљају ограничење када интелектуалну својину треба заштитити, покренути озбиљнију производњу или пласирати на тржишту - то је највећи проблем за ова предузећа као иноваторе.
На иновативност МСП утиче и расположивост високо образоване радне снаге, која може да користи нова знања за унапређење продуктивности. У ствари, интелектуални капитал и иновациона способност не могу једно без другог. Повећање интелектуалног капитала омогућиће предузећу да дође до нових идеја, али ће једино повећана иновациона способност омогућити да се профитабилне идеје спроведу у дело. По овом питању, такође, велику улогу имају ограничени буџети  предузећа да привуку и плате образовани кадар који ће, уз предузетника, бити способан и вољан да преузме ризик трансформације иновације у бизнис.
Иновације, једном лансиране и видљиве, могу убрзо покренути имитације, које можда имају приступ бољој дистрибутивној мрежи. На тај начин, имитација заузима новом производу место на тржишту. У том смислу, као стратегију коју могу да користе, предузећа можемо поделити на иноваторе и имитаторе. Иноватори су предузећа која прва на свет доносе иновативна решења, док имитатори усвајају таква решења и са ситнијим изменама их пласирају као своја, а све у складу са законским прописима.
 Дугогодишња изолованост српског тржишта допринела је да МСП свој развој често базирају на туђим иновацијама. Укључивањем Србије у међународне токове, ова предузећа се тим токовима прикључују кроз развој и пласман сопствених производа, базираних на домаћем знању. 
Иако постоји велики број показатеља иновативности, који на различите начине мере иновативне перформансе појединих земаља и предузећа (нпр. Глобални индекс иновативности - Иновациона бодовна листа, Глобални индекс иновационе политике и др.), многи од њих у истраживањима не обухватају Републику Србију, што ограничава сагледавања положаја наше земље на иновативној мапи Европе и света. 

2. МЕТОДОЛОГИЈА ИСТРАЖИВАЊА 
Полазећи од циља овог рада - да покаже да ли је и у којој мери раст броја МСП у Републици Србији праћен и растом њихове иновативности, као и које су то области у којима се та иновативност највише испољава, потребно је најпре размотрити ниво развијености и структуру МСП. Достигнути ниво развоја и значај МСП мерићемо на основу три показатеља и то: броја предузећа, броја запослених и бруто додате вредности. Након тога, разматраћемо заступљеност увођења иновација према величини предузећа, ефекте технолошких иновација значајне за предузећа, као и однос иновативности и развоја МСП у Републици Србији. 
За наведено истраживање користиће се следеће методе истраживања, и то: метод анализе који ће бити примењен у разврставању укупног броја предузећа у одређене категорије; статистичке методе - за приказивање кретања броја предузећа, запослености и бруто додате вредности МСП у Србији; историјски метод који ће бити примењен у вези прикупљања података и информација из секундарних извора о досадашњим резултатима из области развоја МСП и њихове иновативности; метод синтезе - путем кога ће се уопштити једноставни закључци у сложеније; као и метод компилације, који ће бити примењен за консултовања и преузимања резултата других научноистраживачких радова за потребе овог истраживања.
Када је реч о разврставању у одређене категорије, постоји више критеријума квантитативне природе (број запослених радника, вредност имовине, обим производње, обим промета...) и квалитативне природе (позиција предузећа на тржишту, тржишно учешће у грани...), на основу којих се може дефинисати величина неког предузећа. Проблем може настати избором само појединачних показатеља величине јер се може десити да изабрани индикатор не уважава специфичности конкретног предузећа, те да не изражава адекватно његову величину. Додатни проблем код дефинисања и праћења МСП представља и постојање синонима и различитих термина којима се означавају мала и средња предузећа. У страној литератури, мала предузећа обично се називају мали бизнис (small business) или мало предузетништво, док је у нашој земљи, у дугом временском периоду, био одомаћен израз „мала привреда“. Да би се дефинисање и разврставање поједноставило, у највећем броју земаља, као основни критеријум за разврставање предузећа према величини узима се број запослених радника. 
У Србији се предузећа деле на основу три критеријума: просечног броја запослених, годишњег пословног прихода и вредности пословне имовине, утврђених на дан састављања финансијских извештаја у пословној години. Годишњи пословни приход и вредност пословне имовине рачуна се као аритметичка средина вредности на почетку и на крају пословне године у еврима и исказује у динарској противвредности. У микро предузећа разврставају се она која не прелазе два од следећа три критеријума: (1) просечан број запослених 10; (2) пословни приход 700.000 евра, и (3) просечна вредност пословне имовине 350.000 евра. У мала предузећа разврставају се она која прелазе два критеријума за микро предузећа, али не прелазе два од следећа три критеријума: (1) просечан број запослених 50; (2) пословни приход 8.800.000 евра, и 3) просечна вредност пословне имовине 4.400.000 евра. У средња предузећа разврставају се она која прелазе два критеријума за мала предузећа, али не прелазе два од следећа три критеријума: (1) просечан број запослених 250; (2) пословни приход 35.000.000 евра, и (3) просечна вредност пословне имовине 17.500.000 евра. У велика предузећа разврставају се она предузећа која прелазе два критеријума за средња предузећа (Службени гласник РС, Закон о рачуноводству и ревизији, бр. 62/2013, стр. 4).
Највећа разлика између малих и средњих предузећа је у организацији рада, организационој структури и начину управљања (Пауновић, 2012, стр. 127). Средња предузећа имају формализовану организациону структуру, а управљање у њима је, за разлику од малих предузећа, најчешће професионализовано. Остале карактеристике су, углавном, исте за мала и средња предузећа. 
Према резултатима истраживања Републичког завода за статистику о иновативним активностима малих и средњих предузећа за период 2008-2010. године, добијени су подаци о активностима ових предузећа на иновацијама производа/услуга, иновацијама процеса, иновацијама у организацији предузећа и иновацијама у маркетингу (Национална агенција за регионални развој РС - http://narr.gov.rs). Узорак  је обухватио 3.500 малих и средњих предузећа и стратификован је по величини предузећа (мала: од 10 до 49 запослених; средња: од 50 до 249 запослених) и према делатностима. Око 15% изабраних предузећа било је у блокади или стечају, а око 14% није одговорило на анкету. Реализовани узорак износио је 71,37%. Оваква стопа може се сматрати изузетно високом, те и веома репрезентативном. 
3. СТРУКТУРА, РАЗВИЈЕНОСТ И ИНОВАТИВНОСТ МАЛИХ И СРЕДЊИХ ПРЕДУЗЕЋА У РЕПУБЛИЦИ СРБИЈИ - РЕЗУЛТАТИ ИСТРАЖИВАЊА И ДИСКУСИЈА
У 2011. години у Србији су пословала укупно 319.802 предузећа.  Од укупно броја, 99,8% су мала и средња предузећа. 
Табела 1 - Број предузећа, запосленост и БДВ према величини предузећа
 у Србији у 2011. години
	
	Радње
	Микро
	Мала
	Средња
	МСПП
	Велика
	Укупно

	Број предузећа

	Број
	228.540
	78.890
	9.656
	2.218
	319.304
	498
	319.802

	%
	71,5
	24,7
	3,0
	0,7
	99,8
	0,2
	100,0

	Запосленост

	Број
	203.520
	155.472
	195.602
	232.279
	786.873
	418.404
	1.205.277

	%
	16,9
	12,9
	16,2
	19,3
	65,3
	34,7
	100,0

	Бруто додата вредност

	Вредност у млрд. дин.
	192,3
	145,7
	254,5
	285,7
	878,2
	712,5
	1.590,7

	%
	12,1
	9,2
	16,0
	18,0
	55,2
	44,8
	100,0


Извор: Подаци Сектора за стратешке анализе и истраживања Министарства за регионални развој и локалну самоуправу, добијени на основу података Републичког завода за статистику (односе се на предузећа из нефинансијског дела привреде).
Посматрано према величини, највеће учешће имају радње - 71,5%, следе микро предузећа, која учествују са 24,5%, мала предузећа са 3,0%, средња са 0,7%, док велика чине само 0,2% од укупног броја предузећа (Табела 1). У погледу запослености, МСП ангажују преко 2/3 радника у привреди, при чему просечно предузеће у Србији запошљава 3,8 радника, што потврђује да преовлађују радње и микро предузећа.

Достигнути ниво развоја и значај МСП најчешће се мери на основу следећа три показатеља: броја предузећа, броја запослених и бруто додате вредности (http://epp.eurostat.ec.europa.eu). Ови показатељи пословања МСП у Републици Србији, у периоду 2005-2011. године, имају различит тренд кретања, а посебно након што је отпочела економска криза 2008. године. Наиме, кретање броја МСП у посматраном периоду значајно се разликује од кретања запослености и бруто додате вредности. У периоду кризе, од три посматрана показатеља, само је број предузећа наставио позитиван тренд раста (мада значајно успореном динамиком), док је код остала два показатеља (запосленост и БДВ) забележено опадајуће кретање (Слика 1).

Слика 1 - Кретање броја предузећа, запослености и бруто додата вредности МСП у Србији у периоду од 2004. до 2011. године (2004 = 100)

Извор: Подаци Републичког завода за статистику
Број малих и средњих предузећа константно се повећавао у периоду од 2004. до 2008. године, да би се у наредне три године њихов број смањивао. У оквиру МСП,  константно је растао броја радњи и микро предузећа (Слика 2). То је резултат чињенице да се највећи број ових предузећа налази у сектору услуга, где се економска криза осетила у мањој мери. 
На број новооснованих предузећа утицале су и различите подстицајне мере државе, која је настојала да повећа оснивање предузећа и тиме ублажи негативне ефекте кризе, првенствено раст незапослености. 
Број великих предузећа, у посматраном периоду, има константно опадајући тренд, тако да се тај број у 2011. години, у односу на 2004. годину, смањио за око 35%. 

Слика 2 - Кретање броја предузећа према величини у Србији у периоду од 2004. до 2011. године (2004 = 100)

Извор: Подаци Републичког завода за статистику
Учешће броја запослених радника из МСП у укупној запослености, у периоду од 2004. до 2008. године, имало је растући тренд (са 54,7% из 2004. на 67,2% 2008. године), да би у периоду кризе дошло до супротних кретања. Од 2008. до 2011. године учешће МСП у укупној запослености постепено се смањивало, тако да је у 2011. години износило 65,3%. Незапосленост у Србији је изузетно велика и представља велики развојни, социјални и друштвени проблем. Досадашња политика подстицања новог запошљавања (нпр. путем новчаних стимулација великих предузећа) показала се као скуп и недовољно ефикасан механизам. Из тог разлога, решење овог проблема ваља тражити код МСП јер она једино имају капацитет да значајно упосле нове раднике и да тако ублаже проблем незапослености у привреди Србије.
Бруто додата вредност (БДВ) привреде Србије, у периоду од 2004. до 2008. године је расла, уз повећање учешћа МСП у њеном стварању. У оквиру МСП, највећи раст БДВ остварен је код малих предузећа. Од почетка економске кризе, укупан обим БДВ у привреди је смањен, а већи пад је остварен управо код МСП, у односу на велика предузећа. Пад пословне активности предузећа, мерен кретањем БДВ, указује да су развојни проблеми српске привреде изузетно дубоки и да их није могуће решити једноставним мерама, већ да су потребна структурна решења, која би омогућила дугорочан стабилан развој привреде. 
Када је реч о територијалном односно регионалном распореду МСП, на основу поменутог истраживања Републичког завода за статистику, установљено је да се највећи број малих предузећа налази у региону Војводине (82,15%), а  највећи број средњих предузећа у региону Јужне и Источне Србије (22,59%). Установљено је, такође, да је највећи број МСП у Београдском региону, чак 37,06%. На југу Србије, МСП учествују са 35,03%, при чему регион Шумадије и Западне Србије учествује са 22,16% а регион Јужне и Источне Србије са само 12,88% (Национална агенција за регионални развој РС - http://narr.gov.rs, стр. 2). Наведени подаци говоре у прилог томе да постоји изузетан несклад у регионалном размештају МСП на територији Републике, што је такође структурни проблем који би требало решавати подстицањем њиховог равномернијег развоја.
Табела 2 - Заступљеност врсте иновација према величини предузећа

услуге 


процеса 


увек у току 


органи-зацији 


ватори 

	

	Република Србија 
	26,49 
	27,25 
	14,46 
	31,27 
	28,50 
	53,19 

	Средња 
	33,30 
	36,30 
	21,10 
	40,32 
	37,51 
	42,78 

	Мала 
	24,86 
	25,09 
	12,87 
	29,10 
	26,34 
	55,68 


 Извор:http://narr.gov.rs/index.php/Aktivnosti/Istrazhivanja-i-analize/Istrazhivanje-o-inovativnim-aktivnostima-MSP, str. 2
Када је посматрана заступљеност увођења одређене врсте иновација према величини предузећа - иноватора, приметило се највеће учешће иновација у организацији предузећа (и то: укупно 31,27%, у малим 29,10% и средњим 40,32%), затим следе иновације у маркетингу, док су иновације производа и услуга на последњем месту (Табела 2), што не иде у прилог  конкурентности ових предузећа. На основу анализе учешћа запослених са вишим/високим образовањем, према врсти иновација и величини предузећа, установљено је, такође, да само 12,48% запослених који доприносе иновативности МСП, има високо или више образовање. 
На питање ко је развио новоуведене производе/услуге, више од 60% предузећа  -  иноватора је одговорило да су то углавном они сами учинили или, пак, предузећа или групе чији су део. Када су у питању иновације пословних процеса, око 43% предузећа је истакло да су оне резултат њих самих (Табела 3).

Табела 3 - Ко је развио производ/услугу или процес?

	Величина
	Сам пословни субјект или група којој припада
	Субјект у сарадњи садругим субјектима или институцијама
	Субјект адаптацијом и изменом производа који је развио други

	Иновација производа

	Укупно 
	62,53 
	20,15 
	13 

	Мали 
	64,09 
	9,39 
	12,91 

	Средњи 
	19,05 
	10,76 
	3,53 

	Иновација услуге

	Укупно 
	60,76 
	20,31 
	14,53 

	Мали 
	62,82 
	19,32 
	13,27 

	Средњи 
	15,17 
	11,44 
	11,44 

	Иновација пословног процеса

	Укупно 
	43,55 
	30,17 
	17,24 

	Мали 
	45,27 
	27,49 
	17,89 

	Средњи 
	38,24 
	16,56 
	8,06 


Извор: Исто, стр. 5
На питање да ли су иновације производа/услуга нове на тржишту или само за предузеће, 36,46% предузећа - иноватора је одговорило да су те иновације нове на тржишту, а 63,54% предузећа - иноватора је дало одговор да су производи/услуге нови само за то предузеће. Много би повољнија ситуација била да је овај однос обрнут.
За најзначајније ефекте технолошких иновација предузећа су оценила побољшање квалитета производа и услуга, и то: сва предузећа са 28,82%, мала са 28,17% и средња са 30,94% (Табела 4). Занимљива је чињеница да се смањење трошкова материјала и енергије по јединици производа, као ефекат технолошких иновација значајан за предузећа и њихову конкурентност, налази на последњем месту. 
Табела 4 -  Ефекти уведених технолошких иновација
који су оцењени као веома значајни за предузећа
	Ефекти 
	Укупно 
	Мала 
	Средња 

	Повећање асортимана производа и услуга 
	23,64 
	21,77 
	29,69 

	Замењени застарели производи или процеси 
	19,51 
	18,95 
	21,33 

	Продор на нова тржишта и пораст удела на тржишту 
	14,99 
	13,11 
	21,09 

	Побољшање квалитета производа и услуга 
	28,82 
	28,17 
	30,94 

	Повећање флексибилности проиводње или услуга 
	17,19 
	17,60 
	15,86 

	Пораст производних капацитета/обима услуга 
	18,07 
	16,32 
	23,75 

	Смањење трошкова рада по јединици производа 
	14,94 
	13,98 
	18,05 

	Смањење трошкова материјала и енергије по јединици производа 
	11,21 
	10,31 
	14,14 

	Смањење штетног утицаја на околину 
	13,61 
	12,50 
	17,19 

	Побољшање здравља и сигурности запослених 
	16,63 
	15,38 
	20,70 


Извор: Исто, стр. 7
Поред свих проблема који карактеришу привреду Републике Србије МСП су, ипак, темељ развоја нових пословних идеја у њој. Међутим, због достигнутог нивоа укупног друштвено-економског развоја, домаћа МСП нису у потпуности искористила своје велике развојне потенцијале, на бази којих би остварила значајну конкурентску предност у односу на остала предузећа у привреди, али и у односу на предузећа из других земаља. Улагања у истраживање и развој и иновативне активности у Србији, деценијама уназад, била су на занемарљивом нивоу (мање од 1% бруто домаћег производа) у односу на улагања у развијеном делу Европе (око 3% бруто домаћег производа). Као последица тога, пораст броја МСП у Србији није праћен и растом иновативности. Зато се јавља потреба да се досадашњи модел развоја привреде а, пре свега, начин подстицања развоја ових предузећа унапреди, како би се повећала иновативност и конкурентска моћ МСП и, последично, читаве привреде. Неопходна је промена досадашњег односа државе према развоју МСП односно доношење, пре свега, нове политике развоја, у чијој ће основи бити развој иновативних МСП, чија је производња заснована на знању и новим технологијама.
МСП се морају посматрати као главни покретачи иновација, запошљавања, као и социјалне и локалне интеграције у Европи. Из тог разлога, требало би, по угледу на Европу, креирати најбоље могуће окружење за потребе малог бизниса и предузетништва. Европска Унија је усвојила нову европску Стратегију за паметан, одржив и инклузиван раст - Паметна Европа 2020. У документу „Србија 2020: Концепт развоја Републике Србије до 2020. године“ који је изнедрила стручна јавност, по узору на стратегију „Европа 2020“, као један од кључних предуслова развоја истакнуто је инвестирање у знање и технологију и то 2 одсто БДП-а у истраживање и развој (према: Савић, Бошковић, 2011, стр. 102). Приоритет „Паметан раст“ подразумева јачање знања и иновација, као и побољшање услова за приступ финансијама за истраживање и развој. 
Оквирни програм за конкурентност и иновације (Competitiveness and Innovation Framework Programme - CIP) је програм Европске уније који има за циљ да подстакне конкурентност европских предузећа. Код малих и средњих предузећа, као свој главни циљ, програм има подршку иновационих активности (укључујући еко-иновације), обезбеђивање бољег приступа финансијским средствима и пружање пословних услуга подршке на нивоу региона (http://ec.europa.eu/cip/). 

Није реално очекивати да наша МСП постану грански лидери на тржишту ЕУ али правац у коме она могу и у коме би требало да се развијају јесте иновативи приступ стварним потребама тржишта.
У циљу поспешивања иновационе делатности, а самим тим и укупног привредног развоја Републике Србије, донет је Закон о иновационој делатности, којим се уређују начела, циљеви и организација примене научних сазнања, техничких и технолошких знања, инвентивности и проналазаштва, а све у функцији стварања и реализације нових и побољшаних производа, процеса и услуга (Закон о иновационој делатности, Сл. гласник РС, бр. 110/2005 и 18/2010). 

Управо због чињенице да је њихова способност да се такмиче на глобалним тржиштима ограничена и интерним и екстерним условима, сарадња међу МСП, у циљу унапређења иновативности (развој такозване пословне инфраструктуре), постала је значајно средство помоћу кога ови пословни ентитети превазилазе многе препреке.
4. ПОСЛОВНА ИНФРАСТРУКТУРА КАО ИНСТРУМЕНТ РАЗВОЈА МАЛИХ И СРЕДЊИХ ПРЕДУЗЕЋА И ЊЕН УТИЦАЈ НА ИНОВАТИВНОСТ
Значајан део пословне инфраструктуре, који пружа пословно окружење повољно за развој МСП, представљају инкубатори  малог бизниса. То је организовани начин формирања малих предузећа у коме учествује већи број различитих субјеката, почев од владе, регионалних и локалних органа власти, преко финансијских институција, великих предузећа (донатора), комора, агенција и асоцијација малог бизниса, научних институција (универзитети и институти),  заинтересованих бизнисмена, предузетника и стручњака других професија - неопходних за истраживање и развој, трансфер знања у технологију и технологије у нове производе (научници, иноватори, пројектанти, инжењери, технолози, економисти и др.) (Достић, 2002, стр. 125). Израз инкубатор користи се као општи назив за различите врсте организација које се баве оснивањем, „узгајањем“ и развојем нових малих предузећа на старту, у првим фазама живота у којима су веома осетљива на спољне опасности и унутрашње грешке, од идеје до стадијума развоја када предузеће постаје самоодрживо, односно довољно економски снажно да може самостално да послује без посебних услова и помоћи (Илић, 2006, стр. 68). Ове инситуције су: технолошки и научни паркови, иновациони центри, индустријски паркови, пословно-иновациони центри, једном речју инкубатори. Да би се остварио развој инкубатора, потребно  је претходно испунити читав низ услова (Глигоријевић, Бошковић, 2013, стр. 136): (1) центри за развој малог бизниса, при одговарајућим научним, државним или приватним институцијама или заинтересовани појединци треба да формулишу нове профитабилне програме који би се реализовали у инкубатору; (2) држава на свим нивоима (савезном, регионалном и локалном) треба да обезбеди базну инфраструктуру и донесе читав низ директних и индиректних подстицајних мера; (3) спонзори и донатори (велика предузећа) треба да помогну развоју малог бизниса; (4) банке, владине и невладине финансијске институције треба да буду спремне да прихвате и финансијски прате развој малих фирми као чланова инкубатора и (5) власници инкубатора треба да испоље менаџерску способност и предузетничку иницијативност у комуницирању и пословној сарадњи са непосредним окружењем (између предузећа у инкубатору) и у екстерном окружењу (домаћем и иностраном). 

Србија је последњих година основала неколико центара за пословну подршку (инкубаторе). Предузећа, унутар инкубатора, постигла су иновативне и економске резултате, који су чак изнад европског просека. Иновирала су: производе, који представљају новину и за Србију и за свет - 46%, као и производне процесе, који представљају новину за предузећа - 78%, а за Србију 56%. Упркос економској кризи, промет предузећа је увећан 24% током 2009. године (у односу на 2008. годину), у 2010. години 59%, а у 2011. години 72%. Задивљујућа је чињеница да су резултати постигнути упркос младим руководећим тимовима унутар самих инкубатора и упркос одсуства одговарајуће регулативе везане за инкубаторе (http://www.fefa.edu.rs). 
Поред инкубатора, значајан део пословне инфраструктуре који доприноси развоју MСП јесу њихови кластери.
Kластери MСП представљају форму пословног удруживања географски концентрисаних предузећа са институцијама које им пружају подршку у одређеној области у којој се такмиче, али и сарађују, и представљају ефикасан инструмент за превазилажење проблема међународне конкурентности српских предузећа. 

Kластери су настали као нови модел развоја MСП у савременим условима, у којима доминирају две међусобно супротстављене тенденције, посебно у развијеним земљама: (1) тренд ка фузионисању великих предузећа (мега фузија) и (2) тренд подстицаја предузетништва у MСП, у циљу унапређења и одржавања њихове конкурентности на домаћем и иностраном тржишту (према: Илић, 2006, стр. 77).
Kластери могу бити  функционално (индустријски кластери) и просторно дефинисани системи сличних и повезаних активности (регионални или локални кластери). Kатегоризација кластера може се заснивати и на степену уложеног знања, узимајући у обзир чињеницу да ниво техничког достигнућа постаје мање битан од способности интеракције и размене знања. На знању засновани - иновативни кластери су просторно ограничени али, за разлику од регионалних, са већим акцентом на иновације и технички прогрес. Иновативни кластери, захваљујући својим специфичностима, остварују користи које се огледају у: побољшању могућности за стварање иновација, унапређењу пословних формација, повећању продуктивности рада, тиме и конкурентности и развоју MСП. Оснивање одговарајућих истраживачких центара, агенција за промоцију извоза, институција за оцену квалитета и сл., као и промоција нових марки или локација, значајно може допринети унапређењу конкурентности предузећа у кластеру. У савременој литератури, као основни елементи конкурентских предности кластера наводе се: ефикасност, иновативност, висок квалитет, ниски трошкови инпута и цене оутпута, диференцирање производа у односу на конкуренцију, брзина и способност приближавања захтевима купаца итд.
Свесни значаја који кластери имају за повећање конкурентности наше привреде, Влада - Mинистарство економије и регионалног развоја спроводи Програме подршке за развој иновативних кластера. Њихов циљ је да допринесу економском развоју земље, кроз подршку повећању продуктивности и конкурентности домаћих предузећа и предузетника (њиховим повезивањем у кластере) и јачањем сарадње MСП и предузетника са научно-истраживачким организацијама. 
ЗАКЉУЧАК
1. Mала и средња предузећа сматрају се значајном полугом раста модерних привреда, због свог вишеструког доприноса запослености, бруто додатој вредности, генерисању иновација и извозу. Она су, по дефиницији, флексибилнија од моћних привредних система. У малим и средњим предузећима стварају се нове идеје и траже брза и ефикасна економска решења. Способност MСП да иновирају од великог је значаја, јер се тиме стиче конкурентска предност предузећа, њихових грана и привреде у целини. 

2. Нема сумње да су, данас, MСП и предузетници значајна полуга привредног развоја и наше земље. Њихов број расте и у периоду актуелне економске кризе, мада се број запослених и бруто додата вредност у овим предузећима смањује. Дакле, и поред позитивних помака у развоју овог сектора, који се сада може поредити са развојем MСП у другим земљама, исти показује и препознатљиве хроничне проблеме. Они се огледају у уситњености предузећа, ниској конкурентности, неодговарајућој структури радне снаге, неповољном регионалном распореду, административним препрекама, итд. Обезбеђивање финансијских средстава представља један од главних проблема сектора MСП, јер је кредитирање ових предузећа у Србији доста скупо. Све то указује да су развојни проблеми наше привреде изузетно дубоки, да се не могу брзо и лако превазићи, већ да су неопходна решења структурног карактера и да би у томе значајну улогу требало да одигра држава.
3. Држава би, између осталог, требало да подстиче иновације у сектору MСП јер иновативност детерминише конкурентност и развој њих самих, а последично и привреде као целине. 
У циљу веће примене иновација у нашој привреди, требало би учинити следеће: (1) подизати свест о значају иновација, (2) извршити реформу постојећих научно-истраживачких институција, у правцу већег фокусирања на комерцијалну примену резултата истраживања и развоја и подизање њихових капацитета, (3) створити услове за веће инвестирање приватног и јавног сектора у области истраживања и примене иновација, (4) развијати инфраструктуру за подршку иновацијама, (5) радити на укључивању у међународне токове у научно-истраживачкој делатности и размени знања и (6) јачати везу између науке, образовног система и привреде.

4. Иновације су резултат бројних интеракција између привреде, државе и академске заједнице у процесу развоја науке и технологије. Њихово повезивање је неопходан услов привредног развоја и подстицања иновативних процеса. Освајање нових технологија, отварање нових радних места, излазак на нова тржишта без подршке институција, тешко је оствариво. Због тога је улога државе, као креатора иновационе политике, од пресудног значаја. Европска унија, на пример, сваким документом који има стртешки значај за економију, у центар политике и мера за подстицање развоја MСП ставља активности усмерене на њихово оснивање, иновативност и умрежавање, а посебно на развој инкубатора и кластера MСП.

РЕЗИМЕ
Конкурентност савременог предузећа зависи од његове способности иновирања (производа, процеса, организације...)  Иновације су потребне сваком предузећу али већу способност иновирања имају мала и средња предузећа (МСП) у односу на велике системе. Број малих и средњих предузећа у свету расте и њихов раст би требало да буде праћен растом иновативности. У нашој земљи, међутим, то није случај. 

Достигнути ниво развоја и значај МСП у овом раду је сагледан на основу три показатеља: броја предузећа, броја запослених и бруто додате вредности, при чему се кретање броја ових предузећа, у периоду 2005-2011. године, значајно разликује од кретања запослености и бруто додате вредности. У периоду кризе, од 2008. године, од три посматрана показатеља, само је број предузећа наставио позитиван тренд раста (при чему радње и микро предузећа имају највеће учешће, што је лоша тенденција развоја МСП), док је код остала два показатеља забележено опадајуће кретање. Анализа је показала да МСП у Републици Србији имају највеће учешће иновација у организацији предузећа, затим следе иновације у маркетингу, док су иновације производа и услуга на последњем месту, што не иде у прилог конкурентности ових предузећа. Установљено је, такође, да је број запослених са високим или вишим образовањем, који могу највише да допринесу иновативности МСП, низак, као и да у више од 60% случајева сама МСП развијају новоуведене производе. У преко 60% случајева, иновације ових предузећа по питању производа и услуга јесу новине само за то предузеће, док је око 36% тих новација ново за тржиште. Много би повољнија ситуација била да је овај однос обрнут. За најзначајније ефекте технолошких иновација предузећа су оценила побољшање квалитета производа и услуга, али, нажалост, те иновације се у овим предузећима налазе на последњем месту.
Поред свих проблема који карактеришу привреду Републике Србије МСП су, ипак, темељ развоја нових пословних идеја у њој. Потребна је промена досадашњег односа државе према развоју МСП, доношење нове политике њиховог развоја, у чијој ће основи бити развој иновативности. Иновативност детерминише конкурентност и развој ових предузећа, а последично и привреде као целине. 

SUMMARY

 Competitiveness of a modern company depends on its ability of innovating (products, processes, organization…). Innovations are necessary for every company, but small and medium enterprises have a larger ability of innovating in comparison to large systems. The number of small and medium enterprises in the world is on the increase and their growth should be followed by the increase of innovations. However, in our country this is not the case. 

In this paper, the achieved level of the development and the significance of small and medium enterprises is analyzed based on three indicators: the number of companies, the number of employees and the gross added value, where the increase in the number of these enterprises, for the period 2005 – 2011, is significantly different from the increase of employment and gross added value. In the period of crisis, since 2008, if we observe three abovementioned indicators, only the number of enterprises continued the positive trend of growth (department stores and micro enterprises having the largest involvement, which represents a bad tendency in the development of small and medium enterprises) while the number of the remaining two indicators decreases.  

The analysis has shown that small and medium enterprises in the Republic of Serbia have the largest involvement of innovations in the organization of the companies, followed by innovations in marketing, whereas the innovations of products and services are at the last place which does not contribute to the competitiveness of these enterprises. It has also been established that the number of the employees with university or college degrees, who can contribute to the innovations of small and medium enterprises the most is low, as well as that in more than 60% of the cases, the very companies develop new products. In over 60% of the cases, innovations of these companies in terms of products and services are novelty only for that company, whereas 36% of the innovations are new for the market. The situation would be better if this ratio is reversed. The companies have assessed the improvement of products and services as being the most significant effects of technological innovations, but, unfortunately, these innovations are to be found on the last place in these enterprises. 

Besides all the problems that characterize the economy of the Republic of Serbia small and medium enterprises are, nevertheless, the foundation of the development of new business ideas in our country. What is necessary is the change in the attitude of the country towards the development of the small and medium enterprises and passing new policies of their development, where the development of the innovations should be especially emphasized. Innovations determine competitiveness and development of these enterprises, and at the same time, of the economy as a whole. 

